וקעם עמה מרחק ומשה קרב לערפלה דתמן אלהה ומלל יהוה למשה למימר שמקת ית קל מלי עמה הדן דמללו לידך אשפירו במה מללו מן יהב ויהי לבון דן לון לדחלה מני ולמטר ית פקודי כל יומיה בדיל יתיטב לון ולבריון לעלם נבי אקימת לון מגו תלימיון כותך ויהבת ממללי בפמה וימללון בכל מה אפקדנה ויהי גברה דלא ישמק למליו דמלל בשמי אנא אבעי מנה ברן נביה דיעצף למלול ממלל בשמי דלא פקדתנה לממלל ודימלל בשם אלהין עורנין ויתקטל יתה נביה וכד תימר בלבך איך אתחכם ממללה דלא מללה יהוה דימלל נביה בשם יהוה לא יהי ממללה ולא ייתי הוא ממללה דלא מללנה יהוה בעצפו מללה נביה לא תמרע מנה זל אמר לון עזרו לוכון לאגניכון ואת אכה קום עמי ואמללנך ית כל פקודה גזריה ופקודיה דתלפון ויעבדון בארעה דאנא יהב לון למירתנה